כותרת: מכתב הרבנים
יוצר הדף: ד"ר נח חיות
עורכת:  מיכל ברגמן
בית המדרש : מרכז יעקב הרצוג
רציונל:
בדצמבר 2010 התפרסם "מכתב הרבנים" 
http://www.ynet.co.il/articles/0,7340,L-3995411,00.html
מדובר בכרוז שעליו חתמו כחמישים רבני ערים, רובם מקרב הציונות הדתית, שנועד לתמוך ברב העיר צפת, הרב שמואל אליהו, במאבקו כנגד מגורי ערבים (סטודנטים מהמכללה ואחרים) בצפת. המכתב קרא להחרים כל יהודי ישראלי שמשכיר או מוכר את ביתו או דירתו לנוכרי. 
המכתב עורר סערה קשה בציבור הישראלי. רבים, דתיים ושאינם דתיים, יצאו נגד המכתב, וראו בו ביטוי חריף של גזענות ושלב נוסף במגמה המתפשטת בציונות הדתית של שנאת האחר וגזענות. היו שראו במכתב ביטוי קיצונית אף יותר, המשך לתופעות כמו ספר 'תורת המלך' המתיר להרוג גויים חפים מפשע, מדיניות של 'תג מחיר', ועוד. 
מטרת לימוד זה היא להכיר טוב יותר את התפיסות השונות סביב הוויכוח הציבורי בנושא, לנסות להבין את מניעי הצד השני וליצור הידברות בנושא. 

מבנה הלימוד : 
פתיחה במליאה:
•	בתחילת הלימוד המנחה יזכיר את אירועי מכתב הרבנים ואת הסערה הציבורית שהתחוללה בעקבות המכתב (מצורף קישור ברציונל).
•	המנחה יסביר כי במהלך הלימוד נפגוש דעות שונות בעניין המכתב ונעסוק ביחס שבין הלכה-תפיסת עולם-יחס לגוי. 
•	חלק מהדעות שיוצגו בדיון עשויות לעורר התנגדות. מטרת הדיון היא לנסות להבין לעומק את הטיעונים השונים ובתוך-כך להכיר טוב יותר את עצמנו וללבן את דעותינו בנושא.

לימוד משותף במליאה: האם זו הלכה?
•	פרופ' דוד גולינקין הוא רב קונסרבטיבי, אשר נשאל בעניין מכתב הרבנים. בתשובתו הוא התייחס לשאלה האם מכתב הרבנים הוא הלכה מחייבת.

לימוד בקבוצות
•	הלומדים יתחלקו לקבוצות קטנות (3-4 לומדים) וידונו בהרב ליכטנשטיין וחגי הוברמן שעניינם היחס למכתב הרבנים וליחסי יהודים-ערבים. הלימוד ילווה בשאלות המנחות.
•	כל לומד יתבקש לבחור את הדעה הקרובה ביותר להשקפת עולמו, ואחר כך הוא יתבקש להציג דווקא את הדעה המנוגדת לדעתו ולהגן עליה.

 אסיף במליאה ודיון:
•	כל קבוצה תתאר בקצרה את התובנות שעלו בה בעקבות הלימוד המשותף.
•	נציג או שניים מכל קבוצת לומדים יציגו בפני המליאה את העמדה המנוגדת לדעתם.

דיון ביניים:
•	כיצד חשתם כאשר היה עליכם להציג את הדעה המנוגדת לדעתכם?
•	האם הצגת העמדה שאתם מתנגדים לה שינתה באופן כלשהו את דעתכם הראשונית? כיצד?
•	האם הצגת הדעה המנוגדת תרמה לכם באופן כלשהו? אם כן, כיצד?

המשך לימוד בקבוצות:
נחזור לקבוצות ונלמד את שני המקורות הבאים – אריאל פיקאר ואמונה אלון.
לאחר מכן יערך דיון קבוצתי בעקבות השאלות הנלוות.

אסיף במליאה:
•	כל קבוצה תתאר בקצרה את התובנות שעלו בה בעקבות הלימוד המשותף.
המנחה יערוך דיון מסכם בעקבות הדברים שעלו:
•	האם קיים, לדעתכם, פתרון לשאלת זהותה היהודית של המדינה?
•	האם צריך לייצר פתרון שכזה? מדוע?
•	אם כן, כיצד ניתן ליישב זאת עם ערכים של שוויון וכבוד האדם? האם צריך לעשות זאת, ומדוע?